62020TJ0665_RES
Дело T‑665/20
Ryanair DAC
срещу
Европейска комисия
Решение на Общия съд (десети разширен състав) от 9 юни 2021 година
„Държавни помощи — Германски пазар на въздушния транспорт — Гарантиран от Германия държавен заем в полза на Condor Flugdienst във връзка с пандемията от COVID‑19 — Решение да не се повдигат възражения — Помощ за отстраняване на щети, причинени от извънредно събитие — Член 107, параграф 2, буква б) ДФЕС — Определяне на вредата — Причинно-следствена връзка — Задължение за мотивиране — Запазване на последиците на решението“
Жалба за отмяна — Физически или юридически лица — Актове, които ги засягат пряко и лично — Решение на Комисията, с което се установява съвместимостта на държавна помощ с вътрешния пазар, без да се започва официалната процедура по разследване — Жалба на заинтересованите страни по смисъла на член 108, параграф 2 ДФЕС — Допустимост — Условия
(член 108, параграфи 2 и 3 и член 263, четвърта алинея ДФЕС; член 1, буква з) от Регламент 2015/1589 на Съвета)
(вж. т. 26—30)
Жалба за отмяна — Физически или юридически лица — Актове, които ги засягат пряко и лично — Решение на Комисията, с което се установява съвместимостта на държавна помощ с вътрешния пазар, без да се започва официалната процедура по разследване — Жалба на заинтересованите страни по смисъла на член 108, параграф 2 ДФЕС — Определяне на предмета на жалбата — Жалба, насочена към запазването на процесуалните права на заинтересованите страни — Основания, които могат да бъдат посочени
(член 108, параграф 2 и член 263, четвърта алинея ДФЕС; член 1, буква з) от Регламент 2015/1589 на Съвета)
(вж. т. 31 и 32)
Актове на институциите — Мотивиране — Задължение — Обхват — Решение на Комисията в областта на държавните помощи — Решение да не се започва официална процедура по разследване — Кратко изложение на причините, накарали Комисията да заключи, че не са налице сериозни затруднения при преценката на съвместимостта на съответната помощ с вътрешния пазар — Помощ за отстраняване на щети, причинени от извънредно събитие — Непосочване на причините за наличието на пряка причинно-следствена връзка между щетите и извънредното събитие — Непълнота на мотивите
(член 107, параграф 1 ДФЕС, член 108, параграф 3 ДФЕС и член 296 ДФЕС)
(вж. т. 39—64)
Жалба за отмяна — Отменително съдебно решение — Последици — Ограничаване от съда на Съюза — Запазване на правните последици на обжалвания акт до замяната му — Обосновка, изведена от съображения за правна сигурност
(член 264, втора алинея ДФЕС)
(вж. т. 68—73)
Резюме
Общият съд отменя поради непълнота на мотивите решението на Комисията, с което се одобрява държавната помощ на Германия в полза на авиокомпанията Condor Flugdienst. Все пак, поради икономическия и социален контекст, белязан от пандемията от COVID‑19, той постановява, че отмяната не поражда правни последици до приемането на ново решение от Комисията.
През април 2020 г. Федерална република Германия уведомява Комисията за индивидуална помощ в полза на авиокомпанията Condor Flugdienst GmbH (наричана по-нататък „Condor“) под формата на два гарантирани от държавата заема в размер на 550 милиона евро със субсидирани лихви. Тази мярка цели да обезщети Condor за пряко претърпените вреди вследствие на отмяната или промяната на разписанието на нейните полети след налагането на ограничения на пътуванията във връзка с пандемията от COVID‑19.
Condor е авиокомпания, която по-рано е собственост на Thomas Cook Group plc. След образуването на производство по съдебна ликвидация на посочената група, Condor среща финансови затруднения и през септември 2019 г. е принудена да поиска откриване на производство по несъстоятелност (
1
). Това производство по несъстоятелност, което трябвало да приключи след продажбата на Condor на заинтересован инвеститор, е удължено през април 2020 г., след като инвеститорът оттегля своето предложение за покупка.
С решение от 26 април 2020 г. Комисията обявява помощта, за която е отправено уведомление, за съвместима с вътрешния пазар по смисъла на член 107, параграф 2, буква б) ДФЕС (
2
). По силата на тази разпоредба за съвместими с вътрешния пазар се считат помощите за отстраняване на щети, причинени от природни бедствия или други извънредни събития.
За да определи размера на вредите, претърпени от Condor поради отмяната или промяната на нейните полети след въвеждането на ограничения на пътуванията във връзка с пандемията от COVID‑19, Комисията най-напред изчислява разликата между прогнозите за печалбата преди облагането за периода от март до декември 2020 г., направени преди и след обявяването на ограниченията на пътуванията и на мерките за изолация. Впоследствие размерът на тази разлика е увеличен с разходите във връзка с удължаването на производството по несъстоятелност на Condor след неуспеха на продажбата ѝ на заинтересования инвеститор.
Авиокомпания Ryanair подава жалба за отмяна на решението на Комисията, която десети разширен състав на Общия съд уважава и същевременно постановява отмяната да не поражда правни последици до приемането на ново решение. В решението си Общият съд уточнява обхвата на задължението за мотивиране на Комисията, когато тя твърди, че е налице пряка причинно-следствена връзка между вредите, които дадена мярка за помощ цели да обезщети, и извънредните събития по смисъла на член 107, параграф 2, буква б) ДФЕС.
Съображения на Общия съд
В подкрепа на жалбата си за отмяна Ryanair изтъква по-специално нарушение на задължението за мотивиране от страна на Комисията, тъй като тя не дала обяснение на причините, поради които при изчисляването на вредите, които могат да бъдат обезщетени с разглежданата мярка за помощ, тя включила разходите във връзка с удължаването на производството по несъстоятелност на Condor след неуспеха на продажбата на авиокомпанията на потенциален инвеститор. В това отношение Общият съд уточнява, че съгласно член 107, параграф 2, буква б) ДФЕС по смисъла на тази разпоредба могат да се компенсират единствено икономическите затруднения, предизвикани пряко от природни бедствия или други извънредни събития. Поради това трябва да съществува пряка връзка между причинените от извънредното събитие вреди и държавната помощ и е необходимо да се направи възможно най-точна оценка на претърпените вреди. В този смисъл Комисията трябва да провери дали разглежданите мерки за помощ могат да се използват за отстраняване на вредите, причинени от извънредни събития, като се уточнява, че член 107, параграф 2, буква б) ДФЕС препятства мерките, които са общи и не зависят от вредите, които се твърди, че са предизвикани от такива събития. Освен това Комисията трябва да провери дали размерът на предоставената от съответната държава членка компенсация е ограничен до необходимото за поправяне на вредите, претърпени от бенефициерите на разглежданата мярка.
С оглед на тези уточнения Общият съд анализира, на първо място, обявената цел на мярката за помощ и констатира, че съгласно самия текст на обжалваното решение мярката за помощ е имала за цел да обезщети Condor единствено за вредите, причинени пряко от отмяната и промяната на разписанието на нейните полети поради наложените ограничения на пътуванията във връзка с пандемията от COVID‑19, като се изключват всякакви други източници на вреди, свързани по-общо с посочената пандемия.
На второ място, Общият съд разглежда причините, поради които Комисията приема, че допълнителните разходи, направени от Condor поради удължаването на производството по несъстоятелност, са били причинени пряко от посочената отмяна и промяна на разписанието на полетите. В това отношение Общият съд констатира, че Комисията само посочва, че е „законосъобразно“ да добави допълнителните разходи във връзка с удължаването на производството по несъстоятелност на Condor към претендираните вреди, без да обясни достатъчно ясно и точно основанията, поради които е приела, че основната причина за тях са отмяната и промяната на разписанието на полетите на Condor, наложени във връзка с пандемията от COVID‑19.
На трето място, Общият съд отбелязва, че нищо в обжалваното решение не сочи, че продажбата на Condor е била неуспешна поради отмяната и промяната на разписанието на посочените полети. От обжалваното решение по-скоро следва, че производството по несъстоятелност, открито преди появата на пандемията от COVID‑19, е започнало поради финансовите затруднения, които среща Condor след ликвидацията на нейното дружество майка. При тези обстоятелства Комисията е трябвало да разгледа особено внимателно въпроса дали отмяната и промяната на разписанието на полетите на Condor поради ограниченията на пътуванията, наложени в рамките на пандемията, действително са били основната причина за допълнителните разходи, направени от Condor поради удължаването на производството по несъстоятелност, и да мотивира надлежно решението си по този въпрос.
На четвърто място, Общият съд отбелязва, че Комисията нито обяснява начина, по който са определени допълнителните разходи от удължаването на производството по несъстоятелност, нито вида на съответните разходи. Комисията не отговаря и на въпроса дали всички или само част от тях се считат за пряко причинени от отмяната и промяната на разписанието на полетите на Condor.
При тези обстоятелства Общият съд установява непълнота на мотивите на обжалваното решение относно пряката причинно-следствена връзка между разходите, породени от удължаването на производството по несъстоятелност, и отмяната и промяната на разписанието на полетите на Condor поради ограниченията на пътуванията, наложени във връзка с пандемията от COVID‑19. Ето защо Общият съд отменя обжалваното решение.
Все пак, като отчита, че тази отмяна се дължи на непълнотата на мотивите на обжалваното решение и че незабавното поставяне под съмнение на получаването на предвидените от мярката за помощ, за която е отправено уведомление, парични суми би имало особено неблагоприятни последици за икономиката на Германия в икономически и социален контекст, който вече е белязан от сериозни икономически затруднения, предизвикани от пандемията от COVID‑19, Общият съд постановява, че отмяната на обжалваното решение не поражда правни последици до приемането на ново решение от Комисията.
(
1
)	Успоредно с откриването на производството по несъстоятелност Федерална република Германия отпуска на Condor помощ под формата на заем за оздравяване в размер на 380 милиона евро, за да ѝ позволи да продължи дейността си след образуването на производство по съдебна ликвидация на групата, в която участва. С решение от 14 октомври 2019 г., C(2019) 7429 окончателен относно държавна помощ SA.55394 (2019/N) — Германия — Помощ за оздравяване на Condor, Комисията одобрява тази помощ.
(
2
)	Решение C(2020) 2795 окончателен относно държавна помощ SA.56867 (2020/N, ex 2020/PN) — Германия — Обезщетение за вредите, причинени от пандемията от COVID‑19 на Condor, наричано по-нататък „обжалваното решение“.